Spektrum-veiling wéér uitgestel | Netwerk24
Deur Werner Wippenaar 08 Maart 2021 16:51
Twee hofsake teen die spektrumveiling word afgewag.
Dit kom nadat Telkom en e.tv 'n interdik teen die veiling bekom het in hul saak teen die Onafhanklike Kommunikasie-owerheid van Suid-Afrika (Okosa).
Volgens MyBroadband sal die interdik keer dat die spektrumveiling plaasvind totdat die saak deur die hooggeregshof in Pretoria aangehoor word.
Volgens die bevel in die hooggeregshof mag Okosa nou geen spektrumaansoeke verwerk nie.
Die sluitingsdatum vir spektrumtoepassings wat verband hou met die beplande groothandel-ooptoegangsnetwerk (WOAN) is ook opgeskort.
Telkom en e.tv het aangevoer spektrum in die band van 700 MHz tot 800 MHz kan eers opgeveil word nadat die proses van digitale migrasie vir TV-uitsendings voltooi is.
Telkom vra 'n hofbevel dat digitale migrasie teen 30 Junie 2021 voltooi moet wees, maar pres. Cyril Ramaphosa het op 11 Februarie in sy staatsrede gesê dit behoort teen Maart 2022 voltooi te wees.
Die toewysing van meer spektrum word nou al meer as 14 jaar lank afgewag. Dit word beskou as die belangrikste manier waarop vinniger en goedkoper internet aan meer mense beskikbaar gestel kan word.
MTN het ook regstappe teen Okosa gedoen oor die manier waarop diensverskaffers in kategorieë geplaas word, 'n saak waarin Vodacom 'n teenaansoek teen MTN se aansoek ingedien het. Dit sal vandeesmaand saam met MTN se aansoek aangehoor word.
Meer oor: Okosa | Mtn | Vodacom | Telkom | E.Tv | Tegnologie | Breëband | Selfoonmaatskappye | Data | Internet | Telekommunikasie